# Gyakorlás


## Előkészületek

1. Nyisd meg a kovacs mappát és abból az összes HTML fájlt a Visual Studio Code programmal!
2. Nézd meg a böngészőben az oldalakat!
3. Nézd meg az oldalak HTML kódját! Ezek egy korábban elkészített gyakorló feladat fájljai, kisebb módosításokkal. Figyeld meg, hogy szakaszokra osztottuk az oldalakat!
4. Az oldalakat az alábbi minta szerint fogjuk formázni:  
   


## Az oldal beállításai

1. Legyen az oldal háttérszíne limegreen!
2. Használjunk az oldalon Verdana, annak hiányában Tahoma, egyébként pedig talpatlan betűtípust!
3. A betűméret legyen a böngésző alapértelmezett mérete!

## Középre helyezés

1. A tarolo nevű szakasz szélessége legyen 960 képpont!
2. A tarolo szakasz háttérszíne legyen lightgrey!
3. Igazítsd középre a tarolo szakaszt az oldalsó margók beállításával! Alul és felül nem kell margót hagyni.
4. Nézd meg az oldalt a böngészőben különböző ablakszélességekkel! Azt tapasztalhatod, hogy ha 960 képpontnál kisebb az ablak szélessége, oldalra is görgetni kell a lapot. Ezen úgy lehet segíteni, hogy a 960 pontot maximális szélességnek állítod be a max-width tulajdonsággal:  
   
5. Próbáld ki! Figyeld meg, hogy így már 960 képpontnál keskenyebb ablakban sem kell oldalra görgetni, és nagyon széles ablakoknál sem lesznek túl hosszúak a sorok!

## Fejléc, lábléc és hivatkozások

1. A fejlec és a lablec szakaszok háttérképe legyen a fejlec\_bg.jpg fájl!
2. Körben legyen 10 képpont belső margó!
3. A betűszín legyen fehér, és a bekezdések középre igazítottak!
4. Állítsd a fejlécben az első szintű címsorok betűméretét a normál betűméret másfélszeresére!
5. A fejlécben lévő felsorolásból vízszintes menüt szeretnénk csinálni. Ehhez először kapcsold ki a felsorolásjeleket, és állítsd nullára a margókat kívül-belül! Ügyelj arra, hogy ez csak a fejlécben lévő felsorolásokra vonatkozzon!
6. Állítsd be, hogy a fejléc felsorolásában az elemek egymás mellett jelenjenek meg, alul-felül 10, oldalt pedig 20 képpontos belső margóval!
7. Az oldal összes hivatkozása legyen sárga színű, és ne legyenek aláhúzva!
8. Ha valamelyik hivatkozás fölé visszük az egérmutatót, jelenjen meg az aláhúzás!
9. Nyisd meg a [Google Fonts](https://fonts.google.com/) oldalt és keresd meg a Nosifer betűtípust! A fejlécben és a láblécben ezt szeretnénk használni.
10. Importáld a stilusok.css elejére a szükséges css fájlt, majd állítsd be ezt a betűtípust a fejlécre és a láblécre!  
    

## Tartalom és kép

1. Állíts be 10 képpontos belső margót a tartalom azonosítójú szakaszra!
2. Igazítsd jobbra a referenciak.html oldalon található képet! Mivel ez az egyetlen kép, megadhatod az img elemre a szabályt.
3. A kép szélességét most nem képpontokban, hanem százalékban adjuk meg. Ez azt jelenti, hogy az ablak szélességének hány százalékát foglalja el. Így az ablak szélességével a kép mérete is változik. A kép magassága automatikusan igazodik a szélességhez, hogy ne torzuljon el a kép. Töröld a HTML fájlban a kép méretét az img elemből, majd állítsd a kép szélességét 40%-ra a CSS fájlban, és próbáld ki!
4. Figyeld meg, hogy széles ablaknál a kép mérete nagyobb lesz, mint az eredeti méret! Ezt úgy tudod elkerülni, hogy a width helyett a max-width tulajdonságot állítod 40%-ra.

## Táblázat

1. Az oldalakon csak egy táblázat van, ezért a rá vonatkozó beállításokat megadhatod a table elemre. Legyen a táblázat háttérszíne világos szürke (#EEE)!
2. Legyen a táblázat körül egy pont vastag, folytonos, fekete szegély!
3. Ne legyen külön szegélye a táblázatnak és a celláknak!
4. Legyen a táblázat középre igazítva!
5. A cellák között (th és td) egy pont vastag, pontozott, fekete szegély legyen!
6. Állíts be a celákban 5 pontos belső margót!

## Űrlap

1. Legyen az űrlapon a keret szélessége 300 képpont!
2. A keret legyen középre igazítva! Alul és felül nulla legyen a margó mérete!
3. A név és az e-mail cím megadására szolgáló mező szélessége 300 képpont legyen!
4. Igazítsd jobbra a számot a falfelület méretének megadásánál!
5. A megjegyzések mezőjét ne lehessen átméretezni!

## Önálló feladatok 1.

Töltsd fel egy online tárolóhelyre ezt a feladatsort és az órán készített fájlokat! Otthon is nézd át őket!